Figyelem: A cikkben közölt szerviztippek a saját - több évtizedes - tapasztalatinkból 
származnak. Ha te úgy érzed, hogy neked ez nem menne, félsz tőle, hogy elrontod, nincs 
elég rutinod - és ami a legfontosabb - nincs olyan szintű műszaki affinitásod a 
szereléshez, hogy belevágj, akkor inkább bízd egy profi szakszervizre a beállítást, 
javítást, vagy a cserét. Mi így csináljuk, ahogy e cikkben leírtuk, nekünk ez működik. Ha 
neked más lesz a végeredmény, akkor vállald a tetteidért a felelősséget, mivel te cseszted 
el... 


Ha még itt vagy, akkor gratulálunk. Üdvözlünk a csináld magad mániások táborában. 


A cikk sorozatból megtudhatod, hogy egy adott szerelési műveletnek mi a legegyszerűbb, leggyorsabb, vagy 
leginkább hatékony megoldási módja. Ha lépésről-lépésre követed az utasításokat, akkor kicsi rá az esély, hogy 
hibázz. Tehát fontos a képek sorrendje, egyről a kettőre haladj. Mindig használj jó minőségű szerszámot és 
minőségi kenőanyagot, hogy ne árts az alkatrésznek és maximalizáld az élettartamát. Azoknál a műveleteknél, 
melyek sok vagy drága speciális célszerszámot igényelnek, többnyire ajánlunk valami sufnituning megoldást, 
mellyel kicsivel nagyobb odafigyeléssel, megspórolhatod egy drága célszerszám árát, de ezeket tényleg csak 
saját felelősségre vállad be. Sok rizsa és körítés nem lesz, csak tömören a lényeg, de annak minden szava és 
képe fontos! Az adott képhez tartozó szöveget mindig a kép FÖLÖTT találod! Csapjunk is a lecsóba... 


Az integrált hajtómű irdatlan nagy királyság, mivel egy atomstabil, soha el nem romló konstrukció. Mármint a 
hajtómű, merthogy a külső csészés csapágyazással bizony sokan szívnak. Pedig nem kell sokat tenni, hogy 
megduplázd a csapágyazás élettartamát. Ehhez nyújtunk most segítséget. 


Kapj elő egy 5-ös imbuszt vagy egy marokszerszámot és oldd ki a bal hajtókar kettő db rögzítő csavarját. Azért 
fontos, hogy ezzel kezdd, mert a rászoruló csavar rögzíti a csapágyfeszesség beállító csavart is. Ha fordítva 
próbálod, akkor nehéz lesz kitekerni. 


Egy vékony csavarhúzóval benyúlva pattintsd ki a hajtókar lecsésgátló műanyag elemet. Különben nem tudod 
lehúzni a hajtókart. 


Most már kitekerheted a csapágyfeszesség-állító műanyag csavart. Ilyen kitekerő szerszáma van a Shimano-nak 
és a Tacx-nak is. Ha eldzsuvásodott és nem tudod kézzel kitekerni, akkor egy 8-as imbusszal is nekieshetsz. 

Ha levetted a csapágyfeszesség-állító csavart, akkor húzd le a bal hajtókart. 


kán 


Ha van távtartó vagy extra tömítés a csapágycsészék tömítése előtt, akkor azt is vedd le. 


Üss rá gumi vagy műanyag kalapáccsal a tengelyre, hogy oldjon a csapágyfelfekvés. 


Ha bentebb ment a tengely, akaszd le a másik oldalról a láncot, különben nem tudod kihúzni a hajtóművet. 


Egy 24 mm-es furattal találod szembe magad. Ettől olyan jó merev és erős az integrált tengelyes hajtómű. 


Vedd elő a Tacx legjobb külső csészés kitekerő szerszámát és tekerd ki vele a csészét. Ez a szerszám attól a 
legnagyobb király, hogy műanyag a ricnije, így soha nem karcolja megy a csészék felületkezelését. Álló 
kerékpárnál itt is előrefelé kell kitekerni az óramutató járásával ellentétesen. (A képen felfelé húzva a kart.) 


Mielőtt kitekernéd teljesen a csészéket, ellenőrizd, hogy melyik oldal alatt volt és hány db távtartó gyűrű. Ha 
elégedett voltál a jelenlegi láncvonallal, akkor ugyanezt a felállást kell majd összehoznod az új csészékkel is. A 
jobb oldali csészéket szintén előrefelé tekerve oldd ki az óramutató járásával megegyezően. 


Ha kiszedted mindkét csészét, tisztítsd ki a középcsapágyházat a nyeregcső felől bejutott esetleges 
szennyeződésektől. Legyen totál tiszta. 


Nyomj kenőanyagot a középcsapágyház menetére és a beépítésre kerülő csészékre is. 


Lásd el kenőanyaggal a csapágyak belső műanyag gyűrűjét és tömítését is. Egyszerűbb lesz beszerelni a 
hajtóművet és jobb lesz a tömítettség is. 


Itt most 3 választási lehetőséged van. Ha vettél egy komplett új csapágyszettet csészékkel, akkor beszerelheted 
úgy ahogy van. Ez egy egyszerű, gyors megoldás, ami garantálja, hogy te is bekerülj az integrált csapágyazást 
fél év múlva szidók és elátkozók csoportjába, mert kb. ennyi alatt fog tönkremenni a csapágyazás. Na nem azért 
mert gyenge, hanem mert a gyártók kispórolják belőle a kenőanyagot. Nem, nem a csapágyazásból, hanem a 
tömítésből. Az integrált csapágyazást a legtöbb esetben nem a terhelés teszi tönkre, hanem a bejutó kosz, mivel 
rossz a tömítésük. Ezek a csapágyak irdatlan erősek, ha jól le vannak tömítve, elképesztően sokat bírnak. Szóval 
mi javasoljuk a második és a harmadik verziót. Pattintsd ki (kézzel) a csapágyakból a műanyag távtartót / 
porvédelmet. 


Ha a második verziót választod, akkor a képen látható helyen töltsd fel kenőanyaggal a porvédőt. SOOOK 
kenőanyaggal. Ennek nem az a célja, hogy kendd - az egyébként zárt- ipari csapágyat, hiszen ebből a 
kenőanyagból oda semmi nem fog bejutni. Ennek a kenőanyagnak a célja, hogy kitöltse a porvédő és a csapágy 
közti rést, meggátolva ezáltal a szennyeződés és a víz bejutásának lehetőségét. Nem feledd, a csapágyat nem a 
terhelés öli meg, hanem a bejutó kosz. Ha ezt a rést feltöltöd zsírral, nem tud bejutni a kosz. Ezzel nagyjából 
megtriplázhatod a csapágyazásod élettartamát. Vagy választhatod a harmadik verziót.... A harmadik verzió az, 
ha nem csak a porvédő műanyagot ütöd ki, hanem magát a csapágyat is. Nem akkora művészet. A belső gyűrűt 
szépen körbekocogtatva sok kis műanyag kalapácsos ütéssel simán kiszedhető. Így a régi csészét nem is kell 
kiszedned a vázból, elég csak a csapágyakat kiütnöd, majd leballagni a legközelebbi csapágyboltba és az eladó 
kezébe nyomni, hogy ilyet szeretnél... olcsó lesz. És jó. 


A csapágyak visszarakása előtt alaposan kendd be a csészék belső felületét is kenőanyaggal. Egyrészt könnyebb 
lesz visszaszerelni, másrészt belülről is leszigeteled - még jobban- a csapágyakat. Ezután csapágy óvatosan 
visszaütöget - vagy használhatsz csapágy behúzót is - majd a kenőanyaggal alaposan feltöltött porvédő sapkákat 
kell visszapattintanod. Így lesz a legolcsóbb és legtartósabb a csapágyazásod. 


Mielőtt visszaszerelnéd a tengelyt, azt is kend be kenőanyaggal. Nem, nem azért mert az alu tengely vagy a 
felületkezelt acél elrohadna odabent. Hanem egyrészt azért, könnyebb lesz szerelni, másrészt a zsírnak itt is van 
egy olyan szerepe, hogy beleragadnak az esetlegesen bejutott szennyeződések. A száraz tengely nem fogja meg 
a víz által belemosott homokszemeket, a zsíros tengelybe ezek viszont nagyszerűen beletapadnak és ott is 
maradnak, megvédve ezzel a csapágyazásodat. 


Ha visszatoltad a tengelyt, akkor a tengely töve és porvédő közé is rakj zsírt, térkitöltő, szigetelő jelleggel, 
valamint a ricnis részre is jusson valamennyi. 


Told fel a bal hajtókart. Majd zsírozd meg a csapágy előfeszítő csavar menetes részét, szintén szigetelő és 
térkitöltő jelleggel. 


Ha meghúztad - szigorúan kézzel!!! - a csapágyfeszesség beállító csavart, amit nem kell agyon szorítani (nem 
ezt tartja fent a hajtókart), akkor nyomd vissza a leesés-gátló biztosító műanyag pöcköt, majd húzd meg a a két 
ötös imbuszt, amivel a hajtókarokat rögzíted. Kész vagy. Használd és imádd az immár víz és dzsuvaállóvá tett 
integrált hajtóművedet. 


Az integrált hajtás szereléséhez egy-két célszerszám kell, amivel a csészéket ki-be tekergeted. Ilyen 
szerszámból van többféle. A nagy barna a bal felső sarokban mély, hosszú ricnis, elsősorban Howitzer 
csapágycsésze ki-betekerése a dolga, de a normál integrált csészékhez is jó. Előnye, hogy nagy felületen fekszik 
fel és a 1/2 colos racsnis kulccsal is kompatibilis. A középső, kis vékony Ice Toolz szerszám előnye a kompakt 
méret, amit egy hosszabb kirándulásra is magaddal tudsz vinni. A hátoldalával tudod nyitni a csapágyfeszesség 
állító csavart is és az egész egy 8-as imbusszal kezelhető. A felső sor jobb, nagyobb műanyag gyűrűje egy 
Shimano szerszám, egy konverziós adapter az új, kisebb méretű XTR csészékhez. A legjobb szerszám a nagy 
nyeles Tacx. Kényelmes, precíz, stabil és soha nem hagy nyomot a csészén. Imádjuk. Te is vegyél ilyet. 


Ide kattintva tudsz szerszámot beszerezni az integrált tengelyes hajtóművek csapágycseréjéhez! 


Ide kattintva bármikor elolvashatod e cikket a weboldalunkon, még ennél is jobb minőségben. 


Örülünk ha segíthettünk! 
Körhátszelet! 


Ardó Tamás 
BikePro WebShop 


Ha mégsem szeretnél ilyen cikkeket olvasni, akkor itt tudsz leiratkozni. 


